《昌国偶成一首》
宋代·王阮

诸邑皆山可夜驰，海中晶国力难施。
风潮阻渡由天地，期会申严限日时。
愿以老身从此免，忍将人命逼诸危。
交门山下须臾死，肉食诸公知不知。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。